Spinasie-en-Botterskorsiesop vir Verslankers en Banting – toortsie.com
Spinasie-en-Botterskorsiesop vir Verslankers en Banting
Mei 27, 2015 Junie 5, 2015 ~ Toortsie
Winter is Soptyd. Alhoewel, ons winter het nog nie gekom vanjaar nie. Mense! Dis kritiek droog by ons!
Ons Boere-Kapenaars maak dik soppe. Boontjiesop of Ertjiesop of Groentesop met baie vleis en aartappels en ander stysel in as basis. Maar nou eet hierdie boervrou mos eintlik nie meer stysel nie. 😦 WATTER SOP KAN EK MAAK???)
Op Pinterest is daar heelwat idees. Ek het ‘n klomp gepin. Daar is nogal ‘n hele paar wat lekker lyk, soos die Creamy Wild Mushroom soup, en die Broccoli Cheese soup with bacon. Mmmmmm
Donkiejare terug, toe ek nog op Lae Vet probeer oorleef het en Weight Watchers bygewoon het, het ‘n mede verslanker hierdie resep gebring, ewe verskonend gesê dat sy ‘n hoenderborsie vir geur bygesit het. Ek het dit graag gemaak. Dit het so ‘n donkergroen kleur, afhangende van hoeveel spinasie jy bysit.
Katinka se Butternut en Spinasiesop
Kook saam in ‘n bietjie water:
1 Butternut (Botterskorsie)
1 Hoenderborsie sonder vel
1 pak spinasie, of lieflike, vars geplukte, organiese spinasie uit jou tuin
Marjolein, Sweet Basil, gemengde kruie, peper.
As dit gaar is, verroom dit.
Krummel Feta-kaas bo-oor.
Dit was nou die resep vir die verslankers, en mense wat aan lae-vet kosse glo. Hiér is die Banting weergawe. 🙂
Spinasie en Butternut sop vir Banting
4 Hoenderdye, met vel aan, met ‘n bietjie sout oor
1 pak Spinasie, of varsgepukte spinasie uit jou tuin
1 blokkie Chickenstock
Wanneer als sag en gaar is, sny die hoender in stukkies. Verroom als.
Gooi ‘n blikkie room by. 🙂 (Natuurlik! Hoe dan anders?)
Ag, jy kan natuurlik nog Feta-kaas ook bo-oor gooi as jy lus het.
(Ek sien dis nou nie so donkergroen van kleur nie, ek dink dis omdat daar meer hoender in is, en natuurlik die room.)
Loer gerus by ons faceboekblad waar ek oulike faceboekinskrywings wat ek raakloop, plak en by Pinterest vir nog Banting resepte.
‹ PreviousAmper kla ek onnodig!
Next ›Die mense in my fotos
5 thoughts on “Spinasie-en-Botterskorsiesop vir Verslankers en Banting”
Mei 27, 2015 om 10:41 vm
Yammies, lyk lekker. Veral spinasie is goed, daar is meestal altyd spinasie
Mei 27, 2015 om 12:27 nm
Dit klink perfek vir ons Banters!
Mei 27, 2015 om 12:49 nm
Mei 27, 2015 om 9:46 nm
Toorts, ek gaan dit probeer en jou laat weet hoe dit was. Net jammer ons kan nie meer ons broodjtie saam met die sop geniet nie.